Was aber hetter früener gmacht, vor drii, vier Generaziuune? Ich schtell mer vor, er wäär vor siim Büecherschtele uf d Chnüü ggange und hetti vu «Brockhaus' Konversationslexikon» dr Band sibe fürezoge, aso fascht dr mittlerischt vu allne sächzäche Bänd, nämmli deer, wo «Frankstadt bis Gleyre» usse druuf gschtande isch - ämel bi dr vierzächete Uuflaag vu  nüünzächehundertacht. Und breziis uf dr Siite tuusig wärer dä bi «Glarus» glandet: «Kanton der Schweiz, grenzt im O. und N. an den Kanton St. Gallen, im S. an Graubünden, im W. an Uri und Schwyz.» Mä gseet sofort: Dr Herr Brogghuus hätt Pscheid gwüsst über üüsereis.